Na osnovu Sporazuma o saradnji na realizaciji projekta "Sufinansiranje gasnih priključaka na postojeću infrastrukturu Sarajevogasa", broj: 0101-08-1834 (05-11-18971/23) od 08.05.2023. godine, zaključenog između KJKP „Sarajevogas“ d.o.o. Sarajevo i Ministarstva komunalne privrede, infrastrukture, prostornog uređenja, građenja i zaštite okoliša Kantona Sarajevo, KJKP „Sarajevogas“ d.o.o. Sarajevo raspisuje

**JAVNI POZIV**

**za izbor korisnika sufinansiranja troškova izgradnje novih priključaka stambenih objekata na distributivnu gasnu mrežu**

**I PREDMET JAVNOG POZIVA**

Predmet Javnog poziva je prikupljanje zahtjeva i utvrđivanje rang liste za sufinansiranje troškova izgradnje novih priključaka stambenih objekata na distributivnu gasnu mrežu.

**II USLOVI ZA SUFINANSIRANJE TROŠKOVA IZGRADNJE NOVIH PRIKLJUČAKA**

1. Planirana je izgradnja novih priključaka za gas za:
2. Individualne objekte,
3. Stambene jedinice u objektima kolektivnog stanovanja gdje postoji priključak za gas,
4. Stambene jedinice u objektima kolektivnog stanovanja gdje ne postoji priključak za gas.

Zainteresovani korisnici iz tačke 1. pod a) i b) moraju ispunjavati slijedeće uslove:

1. Da posjeduju Informaciju o mogućnosti priključenja sa predmjerom materijala i radova.
2. Da posjeduju ovjeren Projekat unutrašnje gasne instalacije (ukoliko je Energetska saglasnost starija od dvanaest (12) mjeseci istu je potrebno produžiti),
3. Da posjeduju ovjeren Zapisnik o završetku izvođenja radova na postavljanju unutrašnje gasne instalacije i uređaja.

Zainteresovani korisnici iz tačke 1. pod c) moraju ispunjavati slijedeće uslove:

1. Da posjeduju ovjeren Zapisnik svih etažnih vlasnika da će koristiti prirodni gas,
2. Da posjeduju Informaciju o mogućnosti priključenja sa predmjerom materijala i radova,
3. Da posjeduju ovjeren Projekat unutrašnjih gasnih instalacija,
4. Da posjeduju Dozvolu za upotrebu objekta izdatu od strane nadležnog organa najkasnije do dana objavljivanja Javnog poziva.

**III KRITERIJI ZA BODOVANJE**

Kriteriji za određivanje broja bodova i utvrđivanje reda prvenstva korisnika sredstava sufinansiranja troškova priključenja stambenih objekata/jedinica na distributivnu gasnu mrežu na rang listi su:

1. Nosilac domaćinstva koji je korisnik subvencije troškova grijanja na čvrsta goriva (za sezonu grijanja 2021/2022), na osnovu Uredbe o subvencioniranju troškova grijanja („Službene novine Kantona Sarajevo“, broj: 4/05, 7/08, 37/13, 51/14, 8/18, 9/19 i 50/20) 20 bodova
2. Samohrani roditelj15 bodova
3. Osobe sa invaliditetom15 bodova
4. Domaćinstva sa djetetom sa posebnim potrebama15 bodova
5. Nosilac domaćinstva - nezaposlena osoba 15 bodova
6. Nosilac domaćinstva – penzioner 15 bodova
7. Svi ostali nosioci domaćinstva koji ispunjavaju opće uslove 5 bodova

**IV DOKUMENTACIJA UZ ZAHTJEV ZA JAVNI POZIV**

Kandidati su dužni, uz zahtjev koji sadrži adresu stanovanja i kontakt telefon, dostaviti uredne dokaze da ispunjavaju uslove iz tačke II Javnog poziva i dokaze za utvrđivanje broja bodova po kriterijima iz tačke III Javnog poziva, i to:

Za izgradnju novih priključaka za gas za korisnike iz poglavlja II tačka 1. pod a) i b):

1. Informacija o mogućnosti priključenja izdata od strane KJKP “Sarajevogas” d.o.o. Sarajevo u originalu ili ovjerenoj kopiji, ne starija od dvanaest (12) mjeseci, a ukoliko je Informacija starija od dvanaest (12) mjeseci istu je potrebno produžiti,
2. Projekat unutrašnje gasne instalacije ovjeren od strane KJKP “Sarajevogas” d.o.o. Sarajevo u originalu ili ovjerenoj kopiji,
3. Zapisnik o završetku izvođenja radova na postavljanju unutrašnje gasne instalacije i uređaja sačinjena od strane izvođača gasnih instalacija iz Registra ugovornih izvođača KJKP “Sarajevogasa” d.o.o. u originalu ili ovjerenoj kopiji.

Za izgradnju novih priključaka za gas za korisnike iz poglavlja II tačka 1. pod c):

1. Zapisnik sa izjavom svih etažnih vlasnika da će koristiti prirodni gas ovjeren u Općini ili kod notara,
2. Informacija o mogućnosti priključenja izdata od strane KJKP “Sarajevogas” d.o.o. Sarajevo, u originalu ili ovjerenoj kopiji, ne starija od dvanaest (12) mjeseci,
3. Projekat unutrašnje gasne instalacije ovjeren od strane KJKP “Sarajevogas” d.o.o. Sarajevo u originalu ili ovjerenoj kopiji,
4. Dozvolu za upotrebu objekta u originalu ili ovjerenoj kopiji.

Za utvrđivanje broja bodova po kriterijima iz tačke III:

1. Rješenje o subvencioniranju troškova grijanja (za sezonu grijanja 2022/2023, samo za ona domaćinstva čiji je nosilac korisnik subvencije troškova grijanja na čvrsta goriva na osnovu Uredbe o subvencioniranju troškova grijanja) u originalu ili ovjerenoj kopiji,
2. Kućna lista kao dokaz da je kandidat samohrani roditelj u originalu ili ovjerenoj kopiji, ne starija od trideset (30) dana,
3. Rješenje o invalidnosti kao dokaz da je kandidat osoba sa invaliditetom u originalu ili ovjerenoj kopiji, ne starije od trideset (30) dana,
4. Ček od penzije kao dokaz da je nosioc domaćinstva penzioner u originalu ili ovjerenoj kopiji, ne stariji od trideset (30) dana,
5. Potvrda od Biroa za zapošljavanje kao dokaz da je nosilac domaćinstva nezaposlena osoba, u originalu ili ovjerenoj kopiji, ne starija od trideset (30) dana,
6. Rješenje o kategorizaciji djeteta sa posebnim potrebama kao člana domaćinstva i Kućna lista kao dokaz u originalu ili ovjerenoj kopiji.

Maksimalan iznos sufinansiranja troškova izgradnje novih priključaka po stambenoj jedinici je 1.200 KM bez PDV.

Troškovi izgradnje gasnog priključka uključuju:

* Materijal i radove potrebne za izgradnju priključka i
* Nabavku i ugradnju regulaciono-mjernog seta (RMS-a)

U slučaju da su navedeni troškovi veći od 1.200 KM bez PDV (veća udaljenost objekta za priključenje od distributivne gasne mreže, prokopi javne površine, itd.) kandidat za sufinansiranje dužan je dostaviti Izjavu da je saglasan da će finansirati razliku za navedene troškove.

U slučaju da je za izgradnju priključka objekta potreban prokop javne površine potrebno je da kandidat za sufinansiranje pribavi i dostavi Odobrenje za prokop javne površine.

Kandidat ima pravo na sufinansiranje troškova priključka jednog regulaciono-mjernog seta po stambenoj jedinici koja je u njegovom vlasništvu.

Sredstva za sufinansiranje troškova izgradnje novih priključaka su ograničena, a predviđena su u Budžetu Kantona Sarajeva.

Prednost za sufinansiranje ima kandidat sa većim brojem bodova na javnom pozivu. U slučaju istog broja bodova prednost ima kandidat koji Projektom unutrašnje gasne instalacije ima veću ukupnu snagu gasnih aparata (Energetska saglasnost).

Zahtjevi se dostavljaju putem pošte ili na protokol KJKP “Sarajevogas” d.o.o. Sarajevo, na adresu:

**KJKP “Sarajevogas” d.o.o. Sarajevo**

**Trg Fadile Odžaković Žute broj 4**

**71000 Sarajevo.**

Na kovertu posebno staviti oznaku “**Prijava na Javni poziv za izbor korisnika sufinansiranja troškova izgradnje novih priključaka – NE OTVARATI**”.

Javni poziv ostaje otvoren četrdesetpet (45) dana od dana objavljivanja.

Javni poziv će biti objavljen u dnevnom listu Oslobođenje, te na web stranici Kantona Sarajevo i web stranici KJKP „Sarajevogas“ d.o.o. Sarajevo.

Zahtjeve koji su neblagovremeni i koji ne ispunjavaju uslove iz tačke II i tačke IV Javnog poziva, Komisija će odbaciti.

Nacrt rang liste Komisija objavljuje na web stranici Kantona Sarajevo i web stranici KJKP „Sarajevogas“ d.o.o. Sarajevo. Na Nacrt rang liste kandidat može Komisiji uložiti prigovor uz odgovarajući dokaz u roku od sedam (7) dana od dana objavljivanja.

Komisija razmatra prigovor, nakon čega informiše podnositelja prigovora o donesenoj odluci po prigovoru i utvrđuje Konačnu rang listu, koji se dostavlja Ministarstvo komunalne privrede, infrastrukture, prostornog uređenja, građenja i zaštite okoliša Kantona Sarajevo.

Konačna rang lista se objavljuje na web stranici Kantona Sarajevo i web stranici KJKP „Sarajevogas“ d.o.o. Sarajevo.

DIREKTOR PREDUZEĆA:

Edis Baković